邂逅宇文
作者：鄧肅
朝代：宋

paragraphs: 閩山去天餘尺五，漁浦撼舟濱九死。
臨水登山萬里來，却向春圍飲墨水。
白雲目斷無飛翰，夜將劍鋏於誰彈。
世人相馬例嫌瘦，餓死首陽不作難。
側聞天下有人傑，洗出新詩耿冰雪。
年來亦復坐文窮，空使品流居第一。
摳衣浩歌起相從，雨意那憂潑墨濃。
匆匆對語一笑粲，萬斛窮愁一洗空。
公今清譽高星斗，我乃棲遲事奔走。
收拾政賴退之豪，瘦寒不復麾郊島。